En nabostridighed udviklede sig natten til lørdag til en knivstikkersag, hvor en mand endte med at blive stukket i låret. På Signalvej i Aalborg blev to kvinder fra samme opgang rygende uenige. De havde begge drukket tæt, og skænderiet udviklede sig voldsomt. - På et tidspunkt i skænderiet er der en tredjepart, som har tætte relationer til gerningskvinden, der forsøger at lægge sig mellem. Det brød gerningskvinden sig ikke om, og hun ender med at stikke manden i låret, siger vagtchef ved Nordjyllands Politi Heine Hansen. Skaderne var kun overfladiske, og lørdag formiddag er manden, der er god ven af gerningskvinden, igen udskrevet fra hospitalet. Den 39-årige kvinde, der stak manden, vil ifølge vagtchefen ikke blive fremstillet i grundlovsforhør.

Opsummering:
Ven lagde sig mellem stridende naboer og endte med at blive stukket i låret.